‘Vals dreigemente teen Malema ook voorheen misbruik’Julius Malema. Foto: EFF Die VF Plus het gesê hy sal seker maak daar word opgetree teen die EFF-parlementslid wat glo tydens die staatsrede ŉ polisiebeampte aangerand het. Die VF Plus het die voorval waarby EFF-LP Marshall Dlamini betrek word ten sterkste veroordeel. Die EFF beweer Dlamini het korrek opgetree omdat ŉ regse sluipmoord op die EFF-leier, Julius Malema, beplan word. Dlamini het die polisiebeampte, AO Johan Carstens, deur die gesig geslaan. Op ŉ video van die voorval, wat in die parlement se voorportaal gebeur het en op videokamera vasgelê is, lyk dit nie asof Carstens vir Dlamini uitgelok het nie. Carstens het ŉ klag van aanranding teen Dlamini ingedien. Dr. Pieter Groenewald, VF Plus-leier, het gesê die polisie word by die parlement ontplooi in opdrag van senior polisiebestuur om ŉ beskermingstaak te verrig en dat die aanranding van die betrokke polisielid daarop neerkom dat die EFF die gesag van die polisie uitdaag en ondermyn. ‘n Skermskoot uit die video. “Die VF Plus sal die saak volg om seker te maak daar word wel strafregtelik opgetree teen Dlamini. Die party sal ook ŉ amptelike klag by die parlement se etiekkomitee indien teen Dlamini omdat sy gedrag volkome onaanvaarbaar is.” Groenewald het gesê die EFF se bewering dat daar ŉ komplot teen Malema was en die aanval om dié rede plaasgevind het, is bloot ŉ versinsel. “Malema het ŉ rekord van vals bewerings oor beweerde komplotte teen sy lewe en selfs van ontploffings by sy huis. Een voorbeeld was in 2011 toe die destydse minister van polisie, Nathi Mthethwa, in antwoord op ŉ parlementêre vraag van die VF Plus ontken het dat daar bomdreigemente was teen Malema, toe nog ANC-jeugleier.” Volgens Groenewald is dit bekend dat die EFF en Malema graag voorgee sy veiligheid word bedreig in ŉ poging om aandag te trek. “Dit word ook soos in die jongste aanrandingsvoorval as verskoning gebruik vir sy lede se wangedrag.”